କୃପାସିନ୍ଧୁ ଭୋଇ  ୫ ଅଗଷ୍ଟ ୧୯୪୨   ୧୫ ନଭେମ୍ବର ୨୦୦୩  ଜଣେ ଭାରତୀୟ ରାଜନୀତିଜ୍ଞ ଥିଲେ । ସେ ପଦ୍ମପୁର ବିଧାନ ସଭା ନିର୍ବାଚନ ମଣ୍ଡଳୀରୁ ୫ମ ଓ ୬ଷ୍ଠ ଓଡ଼ିଶା ବିଧାନ ସଭାକୁ ନିର୍ବାଚିତ ହୋଇଥିଲେ ଏବଂ ସମ୍ବଲପୁର ଲୋକ ସଭା ନିର୍ବାଚନ ମଣ୍ଡଳୀରୁ ୭ମ, ୮ମ, ୧୦ମ ଓ ୧୧ଶ ଲୋକ ସଭାକୁ ନିର୍ବାଚିତ ହୋଇଥିଲେ । ଜନ୍ମ, ପରିବାର ଓ ଶିକ୍ଷା କୃପାସିନ୍ଧୁ ଭୋଇ ୧୯୪୨ ମସିହାର ଅଗଷ୍ଟ ୫ ତାରିଖରେ ବ୍ରିଟିଶ ଭାରତ ଅନ୍ତର୍ଗତ ସମ୍ବଲପୁର ଜିଲ୍ଲାର ତାମ୍ପରାଠାରେ ଜନ୍ମଗ୍ରହଣ କରିଥିଲେ । ତାଙ୍କ ବାପାଙ୍କ ନାମ କୃତ୍ତିବାସ ଭୋଇ ଓ ପତ୍ନୀଙ୍କ ନାମ ସୂର୍ଯ୍ୟକୁମାରୀ ଭୋଇ । ତାଙ୍କ ପୁଅ ସଞ୍ଜୟ ଭୋଇ ଜଣେ ରାଜନେତା, ଯିଏକି ଲୋକ ସଭାକୁ ଥରେ ନିର୍ବାଚିତ ହୋଇଛନ୍ତି । ସେ ସମ୍ବଲପୁରସ୍ଥିତ ଗଙ୍ଗାଧର ମେହେର ମହାବିଦ୍ୟାଳୟରୁ ପାଠ ପଢ଼ା ସାରି ବୁର୍ଲାସ୍ଥିତ ବୀର ସୁରେନ୍ଦ୍ର ସାଏ ମେଡିକାଲ କଲେଜରୁ ଡାକ୍ତରୀ ପାଠ ପଢ଼ିଥିଲେ । ସେ ପେଶାଦାର ଡାକ୍ତର ଭାବରେ କାମ କରୁଥିଲେ । ରାଜନୈତିକ ଜୀବନ କୃପାସିନ୍ଧୁ ଭୋଇ ଓଡ଼ିଶା ରାଜନୀତିରେ ଭାରତୀୟ ଜାତୀୟ କଂଗ୍ରେସ, କଂଗ୍ରେସ  (ଇ) ଓ କଂଗ୍ରେସ  (ଆର୍)ର କର୍ମୀ ଭାବରେ କାର୍ଯ୍ୟ କରିଥିଲେ  । ଭାରତୀୟ ସଂସଦର ତଳ ସଦନ ଲୋକ ସଭାରେ ୪ ଥର ସାଂସଦ ଭାବରେ, ଓଡ଼ିଶା ବିଧାନ ସଭାରେ ୨ ଥର ବିଧାୟକ ଭାବରେ ଓ ମନ୍ତ୍ରୀ ଭାବରେ କାର୍ଯ୍ୟ କରିଥିଲେ । ୧୯୫୬ ମସିହାରେ ସେ ଭାରତୀୟ ଜାତୀୟ କଂଗ୍ରେସରେ ଯୋଗ ଦେଇଥିଲେ ଏବଂ ନିର୍ବାଚନ ଲଢ଼ିବା ପାଇଁ ୭ ଫେବୃଆରୀ ୧୯୭୧ରେ ଚାକିରୀରୁ ଇସ୍ତଫା ଦେଇଥିଲେ । ୧୯୭୧ରୁ ୧୯୭୪ ଯାଏଁ ସେ ପ୍ରଦେଶ କଂଗ୍ରେସ କମିଟିର ସାଧାରଣ ସମ୍ପାଦକ ଭାବରେ କାର୍ଯ୍ୟ କରିଥିଲେ । ୧୯୭୧ ମସିହାରେ ଓଡ଼ିଶାରେ ହୋଇଥିବା ବିଧାନ ସଭା ନିର୍ବାଚନରେ ସେ କଂଗ୍ରେସ  (ଆର୍)ର ପାର୍ଥୀ ଭାବରେ ପଦ୍ମପୁର ନିର୍ବାଚନ ମଣ୍ଡଳୀରୁ ନିର୍ବାଚନ ଲଢ଼ିଥିଲେ  । ଏହି ନିର୍ବାଚନରେ ସେ ୧୦,୪୧୬ ଖଣ୍ଡ ଭୋଟ ପାଇଥିଲେ ଓ ତାଙ୍କ ନିକଟତମ ପ୍ରତିଦ୍ୱନ୍ଦୀଙ୍କୁ ୬,୧୩୨ ଖଣ୍ଡ ଭୋଟରେ ପରାସ୍ତ କରି ୫ମ ଓଡ଼ିଶା ବିଧାନ ସଭାକୁ ନିର୍ବାଚିତ ହୋଇଥିଲେ । ଏହି ବିଧାନ ସଭାରେ ସେ ପଞ୍ଚାୟତିରାଜ ଓ ଉନ୍ନୟନ ବିଭାଗର ମନ୍ତ୍ରୀ ଭାବରେ ୨ ଫେବୃଆରୀ ୧୯୭୩ରୁ ୩ ମାର୍ଚ୍ଚ ୧୯୭୩ ଯାଏଁ କାର୍ଯ୍ୟ କରିଥିଲେ । ୧୯୭୪ ମସିହାରେ ଓଡ଼ିଶାରେ ହୋଇଥିବା ବିଧାନ ସଭା ନିର୍ବାଚନରେ ସେ ଭାରତୀୟ ଜାତୀୟ କଂଗ୍ରେସର ପାର୍ଥୀ ଭାବରେ ପଦ୍ମପୁର ନିର୍ବାଚନ ମଣ୍ଡଳୀରୁ ନିର୍ବାଚନ ଲଢ଼ିଥିଲେ । ଏହି ନିର୍ବାଚନରେ ସେ ୧୮,୪୨୪ ଖଣ୍ଡ ଭୋଟ ପାଇଥିଲେ ଓ ତାଙ୍କ ନିକଟତମ ପ୍ରତିଦ୍ୱନ୍ଦୀଙ୍କୁ ୬,୩୯୫ ଖଣ୍ଡ ଭୋଟରେ ପରାସ୍ତ କରି ୬ଷ୍ଠ ଓଡ଼ିଶା ବିଧାନ ସଭାକୁ ନିର୍ବାଚିତ ହୋଇଥିଲେ । ଏହି ବିଧାନ ସଭାରେ ସେ ଖଣି ଓ ଭୂତତ୍ତ୍ୱ ବିଭାଗର ମନ୍ତ୍ରୀ ଭାବରେ ୬ ମାର୍ଚ୍ଚ ୧୯୭୪ରୁ ଏବଂ ବାଣିଜ୍ୟ ଓ ପରିବହନ ମନ୍ତ୍ରୀ ଭାବରେ ୨ ଅକ୍ଟୋବର ୧୯୭୫ରୁ ୧୬ ଡିସେମ୍ବର ୧୯୭୬ ଯାଏଁ କାର୍ଯ୍ୟ କରିଥିଲେ । ୧୯୮୦, ୧୯୮୪, ୧୯୯୧ ଓ ୧୯୯୬ ଭାରତୀୟ ସାଧାରଣ ନିର୍ବାଚନରେ ସେ ସମ୍ବଲପୁର ଲୋକ ସଭା ନିର୍ବାଚନ ମଣ୍ଡଳୀରୁ କଂଗ୍ରେ  (ଇ) ଓ ଭାରତୀୟ ଜାତୀୟ କଂଗ୍ରେସର ପାର୍ଥୀ ଭାବରେ ଯଥାକ୍ରମେ ୭ମ, ୮ମ, ୧୦ମ ଓ ୧୧ଶ ଲୋକ ସଭାକୁ ନିର୍ବାଚିତ ହୋଇଥିଲେ  ।